

**SZIGETSZENTMIKLÓS VÁROS   
ÖNKORMÁNYZATA   
KÉPVISELŐ-TESTÜLETÉNEK**

**11/2023. (IV.06.) ÖNKORMÁNYZATI   
RENDELETE**

**a szervezeti és működési szabályzatról szóló  
19/2014. (XI.06.) önkormányzati rendelet   
módosításáról**



Szigetszentmiklós Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában, valamint Magyarország helyi önkormányzatairól szóló 2011. évi CLXXXIX. törvény 53. § (1) bekezdésében meghatározott feladatkörében eljárva a következőket rendeli el:

**1. §**

A szervezeti és működési szabályzatról szóló 19/2014 (XI.6.) önkormányzati rendelet 8. § (4) bekezdése helyébe a következő rendelkezés lép:

„(4) A rendkívüli ülés összehívására vonatkozó meghívóban meg kell jelölni az ülés összehívásának helyszínét, időpontját, okát, tervezett napirendjét, valamint mellékelni kell az előterjesztéseket és a határozati javaslatokat. A rendkívüli ülésre szóló meghívót a napirendek írásos anyagával együtt legalább az ülés kezdete előtt 48 órával ki kell kézbesíteni, a MikroDat-on keresztül.”

**2. §**

A szervezeti és működési szabályzatról szóló 19/2014 (XI.6.) önkormányzati rendelet 9. § (1) bekezdése helyébe a következő rendelkezés lép:

„(1) A képviselő-testület ülésének összehívása meghívóval történik. A képviselők részére az anyagok továbbítása a MikroDat rendszeren keresztül történik, melyről elektronikus úton értesítést kapnak.”

**3. §**

(1) A szervezeti és működési szabályzatról szóló 19/2014 (XI.6.) önkormányzati rendelet 10. § (2) bekezdés d) pontja helyébe a következő rendelkezés lép:

*(A meghívónak tartalmaznia kell:)*

„*d)* az ülést összehívó nevét, dátumot, továbbá a meghívó eredeti példányán az ülést összehívó aláírását és bélyegző lenyomatát.”

(2) A szervezeti és működési szabályzatról szóló 19/2014 (XI.6.) önkormányzati rendelet 10. § (7) bekezdése helyébe a következő rendelkezés lép:

„(7) A tanácskozási joggal és tanácskozási joggal nem rendelkező meghívottak részére a meghívót elsődlegesen elektronikus úton kell kézbesíteni, utalással arra, hogy a nyilvános ülési napirendek előterjesztései a MikroDat adatbázisában elérhetők.”

**4. §**

A szervezeti és működési szabályzatról szóló 19/2014 (XI.6.) önkormányzati rendelet 11. § (1) és (2) bekezdése helyébe a következő rendelkezések lépnek:

„(1) A város lakóit a képviselő-testület ülésének időpontjáról, helyéről és az összes napirendi pontról – rendes ülés esetén az ülést megelőző 5 nappal, rendkívüli ülés esetén az ülés kezdete előtt 48 órával – a helyben szokásos módon, az önkormányzat honlapjáról elérhető MikroDat-on keresztül kell értesíteni.

(2) A képviselő-testület, valamint a bizottságok nyilvános üléseire vonatkozó anyagait az önkormányzat honlapjáról elérhető MikroDat-ban kell elhelyezni oly módon, hogy a nyilvános ülések előterjesztései teljes körűen letölthetőek a MikroDat szoftver használatával.”

**5. §**

A szervezeti és működési szabályzatról szóló 19/2014 (XI.6.) önkormányzati rendelet 12. § (5) bekezdése helyébe a következő rendelkezés lép:

„(5) Amennyiben zárt ülés tartása nem kötelező, a zárt ülésre történő indítványozás esetén az előterjesztést a MikroDat rendszerben zárt ülési anyagként kell kezelni. Amennyiben az érintett a (3) bekezdés szerint nem kéri zárt ülés tartását, vagy a képviselő-testület a (4) bekezdés szerint úgy dönt, hogy az előterjesztést nyilvános ülésen tárgyalja, úgy a MikroDat-ban legkésőbb az ülést követő napon az előterjesztést közzé kell tenni.”

**6. §**

(1) A szervezeti és működési szabályzatról szóló 19/2014 (XI.6.) önkormányzati rendelet 13. § (1) bekezdése helyébe a következő rendelkezés lép:

„(1) A képviselő-testület ülésére csak bizottsági javaslattal, véleménnyel ellátott írásbeli előterjesztés nyújtható be, kivéve a rendkívüli ülések anyagait, a Polgármester tájékoztatója című előterjesztést és a sürgősségi indítványokat.”

(2) A szervezeti és működési szabályzatról szóló 19/2014 (XI.6.) önkormányzati rendelet 13. § (2) bekezdés f) pontja helyébe a következő rendelkezés lép:

*(Az előterjesztés tartalmazza:)*

„*f)* a jegyző vagy megbízottja törvényességi szempontú ellenjegyzési záradékát a MikroDat rendszerben rögzítve.”

**7. §**

A szervezeti és működési szabályzatról szóló 19/2014 (XI.6.) önkormányzati rendelet 14. § (3) bekezdése helyébe a következő rendelkezés lép:

„(3) Sürgősségi indítvány előterjesztésére a polgármester, az alpolgármester, a jegyző, vagy 4 képviselő együttesen jogosult. A sürgősségi indítványt legkésőbb az ülést megelőző napon 9 óráig írásban kell benyújtani a polgármesterhez. A sürgősségi indítványt a képviselők részére legkésőbb az ülés helyszíni kiosztású anyagaként kell továbbítani, és utólag gondoskodni kell az anyag MikroDat rendszerben való rögzítésről.”

**8. §**

A szervezeti és működési szabályzatról szóló 19/2014 (XI.6.) önkormányzati rendelet 17. § (1) bekezdése helyébe a következő rendelkezés lép:

„(1) A polgármester bejelenti a napirendet. Az első felszólalás a napirendi pont előadóját (továbbiakban: előterjesztő) illeti meg. Az előterjesztő legfeljebb 10 percben szóbeli kiegészítést tehet. A bizottsági javaslatot a polgármester ismerteti, amennyiben arról a MikroDat rendszerben nem tájékoztatták a képviselőket. Ezt követően a képviselőcsoport vezetője jogosult ismertetni a képviselőcsoport napirenddel kapcsolatos kérdéseit, állásfoglalását, véleményét, legfeljebb 10 percben.”

**9. §**

A szervezeti és működési szabályzatról szóló 19/2014 (XI.6.) önkormányzati rendelet 21. §-a helyébe a következő rendelkezés lép:

**„21. §**

A képviselő-testületi határozatok nyilvántartásáról a jegyző a MikroDat rendszerben gondoskodik. A rendeletek nyilvántartására a Nemzeti Jogszabálytár szolgál.”

**10. §**

A szervezeti és működési szabályzatról szóló 19/2014 (XI.6.) önkormányzati rendelet 23. § (1) bekezdése helyébe a következő rendelkezés lép:

„(1) A rendelet és a normatív határozat kihirdetése a helyben szokásos módon, az önkormányzat honlapján történik, határozat esetén a MikroDat rendszerbe, rendelet esetén a Nemzeti Jogszabálytárba rögzített döntésre való hivatkozással.”

**11. §**

A szervezeti és működési szabályzatról szóló 19/2014 (XI.6.) önkormányzati rendelet 25. § (2) bekezdése helyébe a következő rendelkezés lép:

„(2) Ha a módosító javaslat az önkormányzat költségvetése kiadásának növelését vagy bevételének csökkentését eredményezheti, azt úgy kell megtenni, hogy az ülésen érdemben tárgyalható legyen.”

**12. §**

A szervezeti és működési szabályzatról szóló 19/2014 (XI.6.) önkormányzati rendelet 31. § (4) bekezdése helyébe a következő rendelkezés lép:

„(4) A nyilvános ülés jegyzőkönyve egy példányban készül, melyet évente be kell köttetni.”

**13. §**

A szervezeti és működési szabályzatról szóló 19/2014 (XI.6.) önkormányzati rendelet 32. § (2) bekezdése helyébe a következő rendelkezés lép:

„(2) A jegyzőkönyveket és a határozatokat – a zárt ülés jegyzőkönyvei és a zárt ülésen hozott határozatok kivételével – a MikroDat-on keresztül kell közzétenni. Az önkormányzati kitüntetési ügyben hozott egyedi határozat közzétételének időpontja legkorábban a kitüntető díj átadásának napja.”

**14. §**

A szervezeti és működési szabályzatról szóló 19/2014 (XI.6.) önkormányzati rendelet 44. § (6) bekezdése helyébe a következő rendelkezés lép:

„(6) A bizottság rendes ülésének meghívóját és az előterjesztéseket - kivéve a pótkézbesítéssel továbbítandó előterjesztéseket és sürgősségi indítványokat - legkésőbb a bizottsági ülés napja előtt 3 naptári nappal korábban kell továbbítani elektronikus úton, a MikroDat rendszer használatával. A bizottság ülésének időpontjáról, helyéről és a napirendi pontokról – az ülést megelőző 3 nappal – a város lakóit a MikroDat-on való közzététellel értesíteni kell.”

**15. §**

A szervezeti és működési szabályzatról szóló 19/2014 (XI.6.) önkormányzati rendelet 49. § (2) bekezdése helyébe a következő rendelkezés lép:

„(2) A jegyző, ha az előterjesztett döntési javaslatot jogszabálysértőnek találja, köteles erre a képviselő-testületet figyelmeztetni a 13. § (2) bekezdés f) pontja szerinti vagy a bizottság, képviselő-testület ülésén ismertetett ellenjegyzési záradékban. A képviselő-testületi ülésen benyújtott módosító indítvány esetében a jegyző szóban jelzi, ha a döntési javaslat jogszabálysértő, mely tény a jegyzőkönyvben rögzítésre kerül. Amennyiben a jogszabálysértést a jegyző a döntéshozatalt követően észleli, a következő ülésen köteles jelzési kötelezettségének eleget tenni.”

**16. §**

A szervezeti és működési szabályzatról szóló 19/2014 (XI.6.) önkormányzati rendelet 53. § (2) bekezdés b) pontja helyébe a következő rendelkezés lép:

*(A képviselő-testület a Polgármesteri Hivatal ügyfélfogadási idejét az alábbiak szerint határozza meg:)*

„*b)* Polgármester ügyfélfogadási ideje: minden hónap első szerdai napján, az előzetes bejelentkezés során meghatározott időpontokban.”

**17. §**

A szervezeti és működési szabályzatról szóló 19/2014 (XI.6.) önkormányzati rendelet 6. melléklete az 1. melléklet szerint módosul.

**18. §**

Ez a rendelet a kihirdetését követő napon lép hatályba.

|  |  |
| --- | --- |
| **dr. Szilágyi Anita** jegyző | **Nagy János** polgármester |

# ZÁRADÉK

Szigetszentmiklós Város Önkormányzatának Képviselő-testülete ezen rendeletét 2023. április 6. napján alkotta, 2023. április 6. napján kihirdetésre került.

**dr. Szilágyi Anita**  
jegyző

1. melléklet a 11/2023. (IV.06.) önkormányzati rendelethez

6. melléklet a 19/2014. (XI.06.) önkormányzati rendelethez

1. A szervezeti és működési szabályzatról szóló 19/2014 (XI.6.) önkormányzati rendelet 6. melléklet 2.5. pontja helyébe a következő pont lép:

„2.5. A jegyző dönt az önkormányzat által nyújtott támogatások felhasználásáról szóló beszámolók és elszámolások elfogadásáról a 3.1., 5.1.7., 6.1.3. és 7.2. pontban foglaltak, valamint az önkormányzat kizárólagos vagy többségi tulajdonában lévő gazdasági társaságok beszámolói és elszámolásai kivételével, melyhez kikérheti a feladatkör szerint illetékes bizottság véleményét.”

2. A szervezeti és működési szabályzatról szóló 19/2014 (XI.6.) önkormányzati rendelet 6. melléklet 3.1. pontja helyébe a következő pont lép:

„3.1. Dönt a szigetszentmiklósi Polgárőrség, a Szigetszentmiklósi Rendőrkapitányság és a Szigetszentmiklósi Hivatásos Tűzoltó-parancsnokság éves tevékenységéről szóló beszámoló, továbbá a Polgárőrség, Rendőrkapitányság, Rendőr-főkapitányság, Tűzoltó-parancsnokság, Pest Vármegyei Katasztrófavédelmi Igazgatóság részére nyújtott önkormányzati támogatások felhasználásáról szóló beszámolók és elszámolások elfogadásáról.”

3. A szervezeti és működési szabályzatról szóló 19/2014 (XI.6.) önkormányzati rendelet 6. melléklet 6.1.3. pontja helyébe a következő pont lép:

„6.1.3. a helyi médiaszolgáltatókkal kötött szerződés felülvizsgálatáról, szükség esetén annak módosításáról, amennyiben az költségvetési keretet nem érint, továbbá a helyi médiaszolgáltatók részére nyújtott önkormányzati támogatások felhasználásáról szóló beszámolók és elszámolások elfogadásáról.”